"กรณ์"หวั่นม็อบยืดเยื้อทำนักลงทุนหนี
รมว.คลังหวั่น ม็อบชุมนุมยืดเยื้อฉุดนักลงทุนต่างชาติ หนีย้ายฐานการผลิต
19 เม.ย. 2553

รมว.คลังหวั่น ม็อบชุมนุมยืดเยื้อฉุดนักลงทุนต่างชาติ หนีย้ายฐานการผลิต 
นายกรณ์ จาติกวณิช รัฐมนตรีว่าการกระทรวงการคลัง เปิดเผยถึง กรณีการชุมนุมของกลุ่มแนวร่วมประชาธิปไตยต่อต้านเผด็จการแห่งชาติ(นปช.) ที่ยังคงปักหลักชุมนุมบริเวณสี่แยกราชประสงค์ว่า หากการชุมนุมของกลุ่มนปช.ยืดเยื้อออกไปเชื่อว่าจะส่งผลต่อระดับความเชื่อมั่นของนักลงทุนที่ได้ตั้งฐานการผลิตในประเทศ อาจย้ายฐานการผลิตเพื่อออกไปลงทุนยังประเทศอื่นๆ เพราะไม่สามารถรับความเสี่ยงได้ ทั้งนี้จึงอยากวอนกลุ่มผู้ชุมนุมให้คำนึงถึงผลกระทบที่จะส่งผลต่อสังคมโดยกว้าง รวมทั้งระบบโครงสร้างเศรษฐกิจของไทยในอนาคต ซึ่งกระทรวงการคลังเตรียมจะประเมินผลกระทบและมาตรการรองรับ
นายกรณ์ กล่าวว่า วันนี้ที่ประชุมคณะรัฐมนตรีเศรษฐกิจยังได้มอบหมายให้ตนไปดำเนินการหามาตรการช่วยเหลือกลุ่มคนที่ได้รับผลกระทบจากการชุมนุมของกลุ่มนปช.บริเวณราชประสงค์ โดยเฉพาะกลุ่มลูกจ้างที่ขาดรายได้ และผู้ประกอบการรายย่อยที่ไม่มีสภาพคล่องเพียงพอเหมือนกับผู้ประกอบการรายใหญ่ ซึ่งขณะนี้ยังไม่ได้มีการพิจารณาว่าจะใช้งบประมาณเท่าใดในการช่วยเหลือ ซึ่งหากมีความพร้อมก็จะเสนอให้คณะรัฐมนตรีพิจารณาในขั้นตอนต่อไป